ARA: Żewġ vetturi mit-triq prinċipali tal-Mellieħa ma jgħaddux
Imtella' Lulju 1, 2020 - Aġġornata 1 Ta' Lulju, 2020 12:35pm Triq Borg Olivier il-Mellieħa, hija t-triq prinċipali tal-lokalità, mimlija ħwienet u attività kummerċjali. Iżda kif juri l-filmat li ġibed tvm.com.mt dalgħodu, żewġ vetturi ma jgħaddux. Ma' naħa tat-triq huwa permess li jsir ipparkjar tal-vetturi u dawn flimkien ma' vetturi oħra li jieqfu biex iniżżlu xi prodotti lil tal-ħwienet jew bħal fil-każ li nzertajna llum, hemm bżonn li jsir xi xogħol ta' kostruzzjoni, il-vetturi jispiċċaw jeħlu. Fi stqarrija, ,il-Kunsill Lokali tal-Mellieħa qal li twaqqaf kumitat fi ħdanu, speċifikament sabiex jistudja u jirrakkomanda rimedji bil-għan li tingħeleb il-konġestjoni tat-traffiku fi Triq Ġorġ Borg Olivier. Ix-xogħol tal-Kumitat beda f'Awwissu 2019 b'kuntatti mal-awtoritajiet kompetenti u b'riżultat ta' dan, qiegħed jara li l-problema għandha tiġi trattata minn tliet aspetti differenti, li jinvolvu; L-immaniġġjar tat-traffiku fit-toroq ta' madwar dawk ewlenin; Infurżar tal-liġi aktar konsistenti; u Tibdil f'ċerti rotot tal-karozzi tal-linja, li attwalment jgħaddu minn Triq Ġorġ Borg Olivier, bl-użu tal- Bypass u Triq Qasam Barrani. Id-diskussjonijiet għadhom għaddejjin u għaldaqstant għadu xejn ma ġie ffinalizzat. Il-Kumitat jistieden lil dawk li għandhom xi suġġerimenti x'jagħmlu fuq dawn it-tliet aspetti, sabiex iressquhom sal-31 ta' Lulju 2020, fl-Uffiċċju Amministrattiv tal-Kunsill Lokali, 126, Triq il-Mitħna l-Ġdida, Mellieħa MLĦ1107, jew permezz tal-indirizz tal-imejl: [email protected] .